Verdere vertragings by Heathrow verwagDie Heathrow-lughawe in Londen. (Foto: pixabay) Die Heathrow-lughawe in Londen word deur verdere vertragings in die gesig gestaar met brandstofaanvullingspersoneel wat beplan om later die week te staak. Daar is tans reeds vlugvertragings weens ŉ tekort aan personeel en die lughawe het ook ŉ beperking op die aantal passasiers geplaas wat van dié lughawe kan reis. Die vakbond Unite het Dinsdag in ŉ verklaring gesê dat werkers van Aviation Fuel Services (AFS) beplan om van Donderdag tot vroeg Sondagoggend te staak. Volgens Unite is AFS verantwoordelik vir die brandstofhervulling van die helfte van die verkeer anders as dié van British Airways by Heathrow. Lugdienste wat deur die staking geraak word sluit in Air France, American Airlines, Delta, Emirates, KLM, Singapore Airlines, United Airlines en Virgin Atlantic. “AFS word ten volle besit deur ongelooflike ryk energiemaatskappye wat heeltemal in staat is om ons lede van ’n ordentlike salarisverhoging te voorsien,” het Sharon Graham, hoofsekretaris van Unite, gesê. “Dit is nog ’n voorbeeld van energiemaatskappye wat winste verhoog ten koste van werkers.” Nuus van die staking kom nadat amptelike data Dinsdag getoon het dat lone in Brittanje teen ’n rekordtempo krimp as gevolg van hoë inflasie die afgelope dekades. Unite sê AFS-personeel het ’n loonverhoging van 10% verwerp, met Britse jaarlikse inflasie wat hierdie bedrag vanjaar weens die stygende energie- en voedselpryse sal oortref. Na aanleiding van die nuus van die onderbrekings het Heathrow gesê hy is in samesprekings met lugdienste oor “gebeurlikheidsplanne wat hulle kan implementeer, insluitend die gebruik van ander brandstofverskaffers wat reeds op die lughawe werk”. Dit kom terwyl lugrederye en lughawens met erge personeeltekorte sukkel nadat verskeie mense tydens die Covid-19-pandemie afgedank is. Stakings vind regoor Brittanje plaas met werkers wat hulself in ŉ lewenskostekrisis bevind. Onderhandelings oor loonooreenkomste duur intussen voort. Maroela Media het vroeër berig dat Heathrow lugrederye gevra het om voorlopig die verkope van vliegkaartjies op ys te plaas vir reisigers wat gedurende die Europese somervakansie van dié lughawe wil vertrek. Dit beteken daar sal nie meer plek beskikbaar wees op vliegtuie wat tot en met September vanaf Heathrow vertrek nie. Heathrow wil die getal reisigers wat daagliks van die lughawe reis tot ŉ maksimum van 100 000 mense beperk, aangesien die lughawe sukkel om voor te bly weens ŉ tekort aan personeel en ŉ toename in die vraag na vlugte, berig CNN.